Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од М.Е од Скопје поднесена против Решение на Министерството за внатрешни работи, по предметот Барање за пристап до информации од јавен карактер, на 15.01.2024 година го донесе следното

**Р Е Ш Е Н И Е**

**1**. Жалбата изјавена од М.Е од Скопје поднесена против Решение на Министерството за внатрешни работи бр.16.1.2-16/3 од 04.01.2024 година, заведена во Агенцијата под бр.08-2 на 09.01.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.16.1.2-16/3 од 04.01.2024 година**.**

**О Б Р А З Л О Ж Е Н И Е**

## М.Е од Скопје, како што е наведено во Жалбата на 08.12.2023 година по електронски пат поднел Барање за пристап до информации од јавен карактер до Министерството за внатрешни работи, со кое побарал преку електронска пошта да му се достави електронски запис од следната информација:

„Каков вид на образование средно и високо (додипломски студии) поседува директорот на Бирото за јавна безбедност.“

Постапувајќи по ова Барање, Имателот на информации на 04.01.2023 година, на Барателот му доставил Решение за одговор на барање за слободен пристап до бараната информација информација бр.16.1.2-16/3 од 04.01.2024 година, каде е наведено: “....Ве известуваме дека директорот на Бирото за јавна безбедност се има стекнато со 300 кредити според ЕКТС со научен степен магистер на науки од областа на криминалистиката и криминологијата, исто така е доктор на науки од областа на безбедноста. Согласно наведеното, директорот на БЈБ во целост ги има исполнето критериумите утврдени во Законот за полиција, во делот на образованието за извршување на функцијата директор на Бирото за јавна безбедност...“.

“

Незадоволен од наведеното Решение, Барателот на информации на 09.01.2024 година поднесе Жалба до Агенцијата, заведена во архивата на Агенцијата под бр.08-2. Во Жалбата е наведено “...Одговорот во решението кое ми е доставено воопшто не соодветствува со барањето кое е доставено од моја страна односно, не ми се дава одговор каков вид на средно и високо образование поседува директорот на БЈБ туку се цитираат одредби од член 16 од Законот за полиција..... “.

Агенцијата со електронски допис бр.08-2 од 09.01.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 16.01.2024 година до Агенцијата по електронски пат достави Одговор на жалба бр.23.6.1.2-13 од 13.01.2024 година година и сите списи во врска со предметот. Во Одговорот на жалба е наведено: “...Во контекст на одредбата, бараната информација“ каков вид на средно и високо образование поседува директорот на БЈБ“, не е опфатена со дефиницијата под она што се подразбира под поимот “информација од јавен карактер“, бидејќи истата не се однесува од делокругот на надлежности на министерството, утврдени со закон. Поради таа причина на подносителот му е даден одговор согласно член 16 од Законот за полиција во која се утврдени посебните услови кои треба да ги исполнува лицето кое ќе биде именувано за директор кој ќе раководи со Бирото за јавна безбедност и тоа: 300 кредити според ЕКТС или завршен најмалку VII/2 степен на образование на научните подрачја: општествени науки од областа на безбедноста, одбраната, правните и економските науки, односно дека директорот на БЈБ се има стекнато со 300 кредити според ЕКТС со научен степен „магистер на науки од областа на криминалистиката и криминологогијата“, а исто така е “доктор на науки во областа на безбедноста“. ....Дополнително што за биографијата не е пропишана стога форма што треба истата да содржи, вклучувајќи го и целокупното образование. Фокусот е на формалното образование каде во најголем број случаи се подразбира само последно завршено образование, релевантно за позицијата“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр.16.1.2-16/3 од 04.01.2024 година на Имателот на информации го потврди**, поради следното:

Агенцијата утврди дека Имателот на информации постапил правилно по Барањето за пристап до информации од јавен карактер со тоа што донел правилно и врз закон засновано Решение, односно дека Имателот на информации, согласно своите надлежности, кои произлегуваат од неговиот lex specialis, правилно постапил и одговорил по Барањето на барателот.

Агенцијата му укажува на Барателот на информации дека на неговото Барање му е доставен одговор во рамките и надлежностите со кои располага Имателот на информации и дека, согласно Законот за слободен пристап до информации од јавен карактер Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**